Champions Trophy 2025: PCB threatens to pull out of Champions Trophy, kept new condition before the ICC
Pakistan May Withdraw ICC Champions Trophy 2025: चॅम्पियन्स ट्रॉफीबाबत एक मोठी बातमी समोर येत आहे. बीसीसीआयने या स्पर्धेसाठी भारतीय संघाला पाकिस्तानात पाठवण्यास नकार दिला आहे. बीसीसीआयच्या या निर्णयानंतर पाकिस्तान क्रिकेट बोर्ड (PCB) नाराज आहे. कारण आता ही स्पर्धा हायब्रीड मॉडेलद्वारे आयोजित करण्याचा पर्याय पीसीबीसमोर आहे. पीसीबीने आता भारतीय क्रिकेट नियामक मंडळ (BCCI) आणि आंतरराष्ट्रीय क्रिकेट परिषदेवर (ICC) दबाव आणण्याचे प्रयत्न सुरु केले आहेत.
टीम इंडिया चॅम्पियन्स ट्राफीसाठी पाकिस्तानला जाणार नाही असे बीसीसीआयने आयसीसीला कळवले आहे. यानंतर आयसीसीने पाकिस्तान क्रिकेट बोर्डाला यासंदर्भात ईमेलद्वारे माहिती दिली आहे. यानंतर पाकिस्तानमधील एका वृत्तवाहिनीच्या वृत्तात भारतीय संघ पाकिस्तानमध्ये येणार नसल्यास पाकिस्तान चॅम्पियन्स ट्रॉफीतून माघार घेऊ शकते असा दावा करण्यात आला आहे. तसेच चॅम्पियन्स ट्रॉफीचे आयोजन दुसऱ्या देशात केले गेले तर स्पर्धेतून माघार घेण्याचा निर्णय देखील पीसीबी घेऊ शकते असे देखील म्हटले जात आहे.
पाकिस्तान सरकारकडून पीसीबीवर दबाव
चॅम्पियन्स ट्रॉफीच्या यजमानपदावरून माघार घेण्यासाठी पाकिस्तान सरकार पीसीबीवर दबाव आणत असल्याच्या बातम्या समोर येत आहेत. अशा परिस्थितीत पीसीबी येत्या काही दिवसांत मोठा निर्णय घेण्याची शक्यता आहे. पाकिस्तान क्रिकेट बोर्डाचे चेअरमन मोहमसीन रजा नकवी यांनी हायब्रीड मॉडेलला आधीच नकार दिला आहे. त्यानंतर आता पीसीबी स्पर्धेतून बाहेर पडण्याचा विचार करत असल्याची बातमी समोर येत आहे. द डॉनने सूत्रांच्या हवाल्याने प्रसिद्द केलेल्या वृत्तानुसार भारतीय संघ चॅम्पियन्स ट्रॉफी खेळण्यासाठी त्यांच्या देशात गेला नाही किंवा स्पर्धा दुसऱ्या देशात खेळवण्यात आली तर पीसीबी या स्पर्धेतून बाहेर पडू शकते का या पर्यायावर पाकिस्तान सरकार विचार करत आहे.
पीसीबी, पाकिस्तान सरकारची आक्रमक भूमिका
बीसीसीआयने पाकिस्तानात टीम पाठवण्यास नकार दिल्यानंतर पीसीबी आणि पाकिस्तान सरकार अधिक आक्रमक भूमिका घेण्याच्या तयारीत आहेत. पीसीबी आता आयसीसी टूर्नामेंटमध्ये भारताविरुद्ध सामने खेळण्यास नकार देऊ शकते असे वृत्त आहे. डॉनच्या वृत्तानुसार पाकिस्तान सरकार पीसीबीला कोणत्याही आयसीसी किंवा आशियाई स्पर्धेत भारताविरुद्ध खेळण्यास नकार देण्यास सांगू शकते. जोपर्यंत दोन्ही देशांमधील प्रश्न सरकारी पातळीवर सुटत नाहीत तोपर्यंत पाकिस्तान भारताविरुद्ध खेळणार नाही असा निर्णय पाकिस्तान सरकार घेण्याच्या तयारीत आहे.
नेमकी कुठे होणार चॅम्पयन्स ट्रॉफी
भारत आणि पाकिस्तान हे दोन्ही संघ एकमेकांविरुद्ध द्विपक्षीय मालिकेत शेवटी 2012 मध्ये खेळले होते. तेव्हापासून दोन्ही देशांमधील सामने केवळ आयसीसी स्पर्धा आणि आशिया कपमध्येच झाले आहेत. 2016 मध्ये T20 विश्वचषक आणि 2023 मध्ये एकदिवसीय विश्वचषक स्पर्धेसाठी पाकिस्तान संघ भारतात आला होता. चॅम्पियन्स ट्रॉफी 2025 बद्दल बोलायचे झाले तर ही स्पर्धा पुढील वर्षी 19 फेब्रुवारी ते 9 मार्च या कालावधीत खेळवली जाणार आहे. लाहोर, रावळपिंडी आणि कराची या ठिकाणी या स्पर्धेतील सामने नियोजित आहेत. मात्र, सध्या स्पर्धेचे भवितव्य टांगणीला लागले आहे.